REGLAMENT DE REVISTES DE LA UNIVERSITAT D'ALACANT - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/37577)
  + [Valencià](/va/acuerdo/37863)






Selector de idioma

Leer

* [Español](/es/acuerdo/37764)
* [Valencià](/va/acuerdo/37983)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





REGLAMENT DE REVISTES DE LA UNIVERSITAT D'ALACANT[Butlletí Oficial Universitat d'Alacant](/ca/Publicacion)
==========================================================================================================

Secretaria General

Butlletí Oficial Universitat d'Alacant





REGLAMENT DE REVISTES DE LA UNIVERSITAT D'ALACANT

Data d'aprovació
:   30/03/2023

Data de publicació
:   31/03/2023

Òrgan competent
:   Consell de Govern

Secció
:   DISPOSICIONS GENERALS

* [Ver acuerdo en formato **PDF**](/Acuerdos/DescargarAcuerdo/37806)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/37618)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/37134)
  + [Compartir acuerdo en 

    X](https://twitter.com/intent/tweet?via=UA_Universidad&text=REGLAMENT DE REVISTES DE LA UNIVERSITAT D'ALACANT&url=https://www.boua.ua.es/va/acuerdo/37302)

**Títol:** REGLAMENT DE REVISTES DE LA UNIVERSITAT D'ALACANT

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dijous, 30 de març de 2023

Acord del Consell de Govern de la Universitat d'Alacant, aprovat per unanimitat en la sessió ordinària de 30 de març de 2023.

REGLAMENT DE REVISTES DE LA UNIVERSITAT D'ALACANT

Article 1. Objecte del reglament

L'objecte d'aquest reglament és definir què es consideren revistes científiques o de divulgació, editades o coeditades per la Universitat d'Alacant, establir-ne el funcionament i els requisits per a poder accedir al suport i els recursos institucionals.

Article 2. Revistes científiques

Les revistes científiques de la Universitat d'Alacant són les publicacions periòdiques de caràcter científic, editades o coeditades per la Universitat d'Alacant, amb la finalitat principal de publicar i difondre resultats d'investigació originals, sotmesos a l'arbitratge d'un sistema de revisió per experts externs a la Universitat i a la mateixa revista, i que contribuïsquen a la millora del coneixement científic. Així mateix, promouran la imatge de les diferents unitats de la Universitat a les quals estiguen adscrites.

Article 3. Revistes de divulgació

Les revistes de divulgació de la Universitat d'Alacant són les publicacions periòdiques editades o coeditades per la Universitat d'Alacant destinades a publicar i divulgar continguts de caràcter científic, cultural, educatiu, vinculades a algun ensenyament universitari i que no complisquen els requisits indicats en l'article anterior.

Capítol 1. De les revistes científiques

Article 4. Requisits de les revistes científiques

1. Les revistes científiques estaran adscrites, almenys, a un departament o institut d'investigació, al qual correspondrà proposar les persones que exerciran la direcció en la revista. En casos excepcionals, i atenent qüestions estratègiques de la Universitat d'Alacant, el vicerectorat amb competències en investigació podrà nomenar el/la director/a d'una revista o crear una nova revista.

2. Les revistes científiques de la Universitat d'Alacant hauran de complir els indicadors quantitatius obligatoris de qualitat editorial establits per a l'obtenció del Segell de Qualitat de la Fundació Espanyola per a la Ciència i la Tecnologia (FECYT), vigents en l'última convocatòria d'avaluació de revistes científiques ([https://calidadrevistas.fecyt.es](https://calidadrevistas.fecyt.es/)), excepte els relatius al nivell d'impacte i visibilitat. També s'orientaran al compliment dels indicadors recomanats.

3. Igualment, hauran de procurar seguir les indicacions d'altres entitats de bases de dades o de sistemes d'avaluació de revistes científiques, com el Directory of Open Access Journals (DOAJ) (<https://doaj.org/>) o similars, que ajuden les revistes a millorar-ne la indexació, la visibilitat i l'impacte.

4. Les revistes científiques hauran de disposar d'un únic lloc web en què realitzaran totes les tasques editorials. La plataforma ha de comptar amb la tecnologia per a desenvolupar tota l'activitat editorial, com també permetre la recol·lecció d'informació i metadades.

Els continguts de la producció editorial de les revistes es depositaran en el Repositori Institucional de la Universitat d'Alacant (RUA) sense període d'embargament.

5. El lloc web en què s'allotge una revista haurà de proporcionar la informació editorial completa en castellà, valencià i anglès. La revista determinarà les llengües de publicació dels continguts.

6. Els continguts de l'edició digital d'una revista científica seran d'accés obert, gratuït, lliure i immediat després de la publicació i no es requerirà registre previ. La periodicitat de publicació serà, com a mínim, d'un número cada any.

7. La producció editorial de les revistes científiques estarà subjecta als termes de la llicència de reconeixement internacional de Creative  Commons (CC BY) (<https://creativecommons.org/licenses/by/4.0/>) i les persones autores seran les titulars dels drets d'autor (copyright).

8. Les revistes no podran cobrar a les persones autores càrrecs o taxes per l'enviament, el processament o la publicació dels treballs (APCs).

9. Les revistes existents es publicaran en edició digital. Les que compten amb edicions impreses vigents podran continuar l'edició i venda dels exemplars impresos a través del Servei de Publicacions o altres distribuïdors, com també de sistemes d'intercanvi d'exemplars amb altres entitats fins que es decidisca el cessament de l'edició impresa.

10. Les revistes adoptaran mesures per a assegurar, tant com siga possible, una composició editorial equilibrada de dones i homes, que es reflectisca tant en els diferents òrgans de la revista com en la participació de les persones que avaluen els treballs, i també l'ús d'un llenguatge inclusiu.

11. Les revistes hauran de tenir i seguir polítiques de publicació derivades dels principis ètics, de transparència i de bones pràctiques editorials establits pel Committee on Publications Ethics (COPE) (<https://publicationethics.org/>) o altres entitats similars amb la finalitat de garantir el compliment dels estàndards ètics i la qualitat dels treballs que publica.

12. Les revistes científiques respectaran la legislació en matèria de protecció de dades de caràcter personal.

13. Les revistes científiques hauran de tenir una normativa pròpia que en regule els objectius, l'estructura, les normes editorials i el funcionament intern.

Article 5. Identificació i reconeixement de revistes científiques

1. Les revistes científiques hauran de tenir un número d'ISSN per a l'edició digital o impresa en què aparega la Universitat d'Alacant com a entitat editora o coeditora.

2. Les revistes científiques de la Universitat faran referència al departament o institut d'investigació al qual s'adscriuen i a la Universitat d'Alacant tant en el lloc web de l'edició electrònica com en la pàgina de crèdits si és una edició impresa. Així mateix, faran ús del logotip institucional de la Universitat d'Alacant en el seu lloc web o en la coberta impresa.

Article 6. Creació de noves revistes científiques

1. La creació de noves revistes serà aprovada pel vicerectorat amb competències en investigació, després de consultar el Consell Assessor de Revistes Científiques, una vegada rebudes les sol·licituds d'acord amb aquest reglament. Les noves revistes hauran de ser editades només en format digital.

2. La sol·licitud de publicació d'una nova revista podrà presentar-la qualsevol membre del col·lectiu PDI amb relació estable amb la Universitat d'Alacant. En qualsevol cas, aquesta sol·licitud haurà d'estar avalada pel consell del departament o institut d'investigació al qual quedarà adscrita la revista.

3. La sol·licitud es presentarà a través de la Plataforma de comunicacions electròniques d'UACloud, dirigida al vicerectorat amb competències en investigació, que la presentarà al Consell Assessor de Revistes Científiques per a l'estudi i la proposta de resolució.

4. La sol·licitud estarà acompanyada d'una memòria explicativa amb la informació següent:

a. Dades i càrrecs de la persona sol·licitant.

b. Títol de la revista.

c. ISSN de la revista, si en té.

d. Nom del departament o institut d'investigació al qual estarà adscrita la revista.

e. Document del Consell del departament o institut d'investigació que done suport a la publicació i designe la direcció de la revista.

f. En el cas de diverses entitats coeditores, proposta de conveni de coedició.

g. Dades de contacte de la revista.

h. Plataforma digital en què es publicarà.

i. Objectius i abast.

j. Seccions i contingut.

k. Llengües de publicació.

l. Periodicitat i sistema de publicació.

m. Procediment d'avaluació de continguts.

n. Instruccions per a autors i autores.

o. Polítiques ètiques.

p. Reglament d'organització i funcionament intern de la revista.

q. Recursos humans i econòmics disponibles per al funcionament.

5. El Consell Assessor de Revistes estudiarà la proposta de creació, el compliment dels requisits i la situació dins les revistes ja existents en la Universitat a fi d'evitar duplicitats quant a perfils i activitats. Amb aquesta finalitat podrà consultar altres departaments o instituts d'investigació o les direccions de les revistes científiques existents.

6. El vicerectorat amb competències en investigació, una vegada consultat el Consell Assessor de Revistes, comunicarà la resolució a la persona sol·licitant, com també al departament o institut que la va avalar.

Article 7. Estructura i funcionament de les revistes científiques

1. Les revistes científiques hauran de tenir una direcció, una secretaria, un Consell de Redacció o Editorial i un Consell Assessor o Científic. Es podran crear altres càrrecs complementaris si es consideren necessaris.

2. En el cas de les revistes editades per la Universitat d'Alacant, la direcció serà proposada de forma raonada pel Consell del departament o institut d'investigació al qual estiga adscrita la revista. La direcció correspondrà a un/a professor/a o investigador/a del departament o institut d'investigació d'adscripció amb relació laboral estable amb la Universitat d'Alacant i amb una trajectòria professional investigadora reconeguda en l'àmbit científic de la revista. També podran ser directors/es de revista professorat emèrit de la UA amb una trajectòria reconeguda.

3. En els casos de revistes coeditades, el procediment de nomenament de la direcció es regularà pel conveni de coedició, i haurà de formar part de la direcció o de la secretaria de la revista almenys un/a professor/a o investigador/a amb relació laboral estable que pertanya al departament o institut d'investigació de la Universitat d'Alacant al qual estiga adscrita la revista. També podran ser directors/es de revista professorat emèrit de la UA amb una trajectòria reconeguda.

Article 8. Canvi de la direcció, suspensió de prestació de serveis institucionals i cessament del reconeixement o de l'activitat de les revistes científiques

1. El vicerectorat amb competències en investigació podrà proposar, segons el cas, el nomenament d'una nova direcció, la suspensió de prestació de serveis institucionals, deixar de reconèixer com a pròpia una revista o promoure'n el cessament de l'activitat en supòsits com:

a. A petició, degudament motivada, de la direcció de la revista i amb el vistiplau del Consell del departament o de l'institut d'investigació al qual estiga adscrita.

b. A petició, degudament motivada, del Consell del departament o institut d'investigació al qual estiga adscrita que acorde el cessament d'activitat de la revista.

c. Si transcorren més de dos anys sense que la revista publique nous continguts, s'incomplisca la periodicitat de publicació durant dos anys consecutius o de manera reiterada.

d. Quan, de manera sistemàtica, la revista no puga desenvolupar el treball necessari per a mantenir un funcionament i la qualitat editorials adequats.

e. En els casos d'incompliment de les normes ètiques bàsiques o de la finalitat original de la revista.

f. Quan la revista no complisca aquest reglament.

2. El Consell Assessor de Revistes, després de la proposta de la direcció de la revista interessada, del Consell del departament o institut d'investigació al qual estiga adscrita o del Servei de Publicacions, i després de donar audiència a totes les persones interessades, proposarà al vicerectorat amb competències en investigació el cessament del reconeixement, la finalització de l'activitat o la suspensió de prestació de serveis a la revista.

3. En el cas que es resolga el cessament de l'activitat d'una revista, el Servei de Publicacions comunicarà aquesta circumstància al Centre Nacional Espanyol de l'ISSN i s'eliminarà la revista de la plataforma institucional si s'hi trobara allotjada. La producció editorial romandrà depositada en el Repositori Institucional (RUA) per a la preservació.

Article 9. Finançament

Les revistes científiques es finançaran amb els seus recursos propis, amb aquells que, si escau, pogueren proporcionar-los el departament o l'institut d'investigació al qual es troben adscrits o per altres que pogueren obtenir.

Article 10. Serveis disponibles per a les revistes científiques

La Universitat d'Alacant facilitarà a les revistes científiques reconegudes, entre altres, els serveis següents:

1. Portal de Revistes Científiques de la Universitat d'Alacant (<https://revistes.ua.es/>). La Universitat disposa d'una plataforma institucional, basada actualment en l'aplicació Open Journal Systems (OJS), per a l'allotjament, la gestió editorial i la publicació de revistes científiques digitals. Les revistes interessades podran usar aquest servei i rebre el suport tècnic disponible. Les revistes allotjades en aquest portal no podran tenir un altre lloc web.

2. Digital Object Identifier (DOI). Les revistes electròniques que s'allotgen en la plataforma institucional de revistes científiques podran sol·licitar l'assignació d'un identificador DOI institucional per a les ressenyes de llibres i per als articles que comuniquen resultats d'investigació, i no es consideraran així les presentacions, editorials, articles d'opinió, actes de congressos i similars. Podrà suspendre's el registre d'identificadors DOI quan les metadades dels continguts per als quals se sol·licita no reunisquen els requisits exigits per a la indexació en bases de dades fins a l'esmena de les deficiències.

3. El vicerectorat amb competències en investigació podrà, dins de les seues possibilitats pressupostàries, realitzar convocatòries per a la concessió d'ajudes econòmiques per a la publicació de l'edició digital de les revistes científiques de la Universitat d'Alacant.

4. La Universitat d'Alacant proporcionarà a les revistes, dins de les seues possibilitats, a través del Servei de Publicacions i de la Unitat de Suport a la Investigació de la Biblioteca Universitària, assessorament tècnic, editorial i d'investigació amb la finalitat de millorar la qualitat científica, l'impacte i la visibilitat.

Capítol 2. De les revistes de divulgació

Article 11. Requisits de les revistes de divulgació

1. Les revistes de divulgació estaran adscrites, almenys, a un centre, departament, institut d'investigació o servei universitari de la Universitat d'Alacant.

2. Les revistes de divulgació es publicaran en edició electrònica i hauran de disposar d'un lloc web que permeta el desenvolupament de la seua activitat. També podran comptar amb una altra edició impresa. Els continguts de la producció editorial es depositaran en el Repositori Institucional de la Universitat d'Alacant (RUA).

3. El lloc web en què s'allotge la revista haurà de proporcionar la informació editorial completa en castellà i valencià. La revista determinarà les llengües de publicació dels continguts.

4. Els continguts de la revista de divulgació seran d'accés obert, gratuït, lliure i immediat després de la publicació i no es requerirà el registre previ dels usuaris o les usuàries.

5. La producció editorial de les revistes de divulgació estarà subjecta als termes de la llicència de reconeixement internacional de Creative Commons (CC BY) ([https://creativecommons.org/licenses/by/4.0/deed.es\_es](https://creativecommons.org/licenses/by/4.0/deed.es_ES)) i les persones autores seran les titulars dels drets d'autor (copyright).

6. Les revistes de divulgació no podran cobrar a les persones autores.

Article 12. Identificació i reconeixement de revistes de divulgació

1. Les revistes de divulgació hauran de tenir un número d'ISSN per a l'edició digital o impresa en què aparega la Universitat d'Alacant com a entitat editora o coeditora.

2. Les revistes de divulgació faran referència en el lloc web a la unitat a la qual es troben adscrites i a la Universitat d'Alacant. Així mateix, faran ús del logotip institucional de la Universitat d'Alacant en el lloc web o en la coberta impresa.

Article 13. Creació de noves revistes de divulgació

1. La publicació de noves revistes serà aprovada pel vicerectorat amb competències en investigació, després de consultar el Consell Assessor de Revistes Científiques, una vegada rebudes les sol·licituds d'acord amb aquest reglament.

2. La sol·licitud de publicació d'una nova revista podrà presentar-la qualsevol membre del col·lectiu PDI amb relació laboral estable amb la Universitat d'Alacant. En qualsevol cas, aquesta sol·licitud haurà d'estar avalada per, almenys, un centre, departament, institut d'investigació o servei al qual quedarà adscrita la revista.

3. La sol·licitud es presentarà a través de la plataforma de comunicacions d'UACloud dirigida al vicerectorat amb competències en investigació, que la presentarà al Consell Assessor de Revistes Científiques per a l'estudi i la proposta de resolució.

4. La sol·licitud estarà acompanyada d'una memòria explicativa amb la informació següent:

a. Dades i càrrecs de la persona sol·licitant.

b. Títol de la revista.

c. ISSN de la revista, si ja en té.

d. Nom del centre, departament, institut d'investigació o servei al qual estarà inscrita la revista.

e. Document del Consell del centre, departament, institut d'investigació o servei que done suport a la publicació i designe la direcció de la revista.

f. En el cas de diverses entitats coeditores, proposta de conveni de coedició.

g. Dades de contacte de la revista.

h. Lloc web en què es publicarà.

i. Objectius i abast.

j. Seccions i contingut.

k. Llengües de publicació.

l. Periodicitat i sistema de publicació.

5. El Consell Assessor de Revistes estudiarà la proposta de creació de la nova revista, el compliment dels requisits i la situació dins les revistes ja existents en la Universitat a fi d'evitar duplicitats quant a perfils i activitats.

6. El vicerectorat amb competències en investigació, una vegada consultat el Consell Assessor de Revistes, comunicarà la resolució a la persona sol·licitant, com també al centre, departament, institut d'investigació o servei que la va avalar.

Article 14. Cessament del reconeixement o de l'activitat de les revistes de divulgació

1. La Universitat d'Alacant podrà acordar deixar de reconèixer com a pròpia una revista de divulgació o promoure'n el cessament de l'activitat en els supòsits següents:

a. A petició de la direcció de la revista i amb el vistiplau del Consell del centre, departament, institut d'investigació o servei al qual estiga adscrita.

b. A petició del Consell del centre, departament, institut d'investigació o servei al qual estiga adscrita, que acorde el cessament d'activitat de la revista.

c. Si transcorren més de dos anys sense que la revista publique nous continguts o incomplisca la periodicitat de publicació de manera reiterada.

d. Quan la revista no complisca aquest reglament.

2. El Consell Assessor de Revistes, després de la proposta de la direcció de la revista interessada, del Consell del centre, departament, institut d'investigació o servei al qual estiga adscrita o del Servei de Publicacions, i després de donar audiència a totes les persones interessades, proposarà al vicerectorat amb competències en investigació el cessament del reconeixement o la finalització de l'activitat de la revista.

3. En el cas que es resolga el cessament de l'activitat d'una revista, es comunicarà aquesta circumstància al Centre Nacional Espanyol de l'ISSN. La producció editorial romandrà depositada en el Repositori Institucional (RUA) per a la preservació.

Article 15. Altres disposicions d'aplicació a les revistes de divulgació

1. Les revistes de divulgació no s'allotjaran en el portal de revistes científiques de la Universitat. No obstant això, podran ser referenciades des d'aquest.

2. Tampoc faran ús de l'identificador DOI institucional, sense perjudici de l'ús de l'identificador Handle proporcionat pel Repositori Institucional de la Universitat d'Alacant (RUA).

3. Les revistes de divulgació no rebran finançament del vicerectorat amb competències en investigació.

Capítol 3. De les competències en revistes

Article 16. Competències del vicerectorat amb competències en investigació de la Universitat d'Alacant

Correspon al vicerectorat amb competències en investigació:

a. El reconeixement, la creació o el cessament de les revistes científiques o de divulgació de la Universitat d'Alacant.

b. Instar el Consell del departament o institut d'investigació la designació d'una nova direcció en una revista científica quan es considere oportú.

c. En casos excepcionals, i atenent qüestions estratègiques de la Universitat d'Alacant, podrà nomenar el/la director/a d'una revista o aprovar la creació d'una nova revista.

d. Les modificacions d'aquest reglament, després de consultar el Consell Assessor de Revistes, que seran proposades al Consell de Govern de la Universitat d'Alacant per a l'aprovació.

e. La resolució de dubtes sobre l'aplicació i interpretació en aquest reglament, com també de supòsits no recollits en l'articulat.

Article 17. Competències del Consell Assessor de Revistes de la Universitat d'Alacant

1. El Consell Assessor de Revistes té les funcions següents:

a. Ajudar a la millora de la qualitat, l'impacte, la visibilitat i el funcionament de les revistes científiques.

b. Assessorar el vicerectorat amb competències en investigació en matèria de revistes.

c. Proposar, mantenir actualitzada i vigilar el compliment de la normativa sobre revistes de la Universitat d'Alacant.

d. Informar sobre criteris per a la concessió d'ajudes a les revistes científiques.

e. Proposar el reconeixement o l'aprovació de revistes, com també la finalització de l'activitat o el cessament de serveis prestats.

2. El Consell Assessor de Revistes estarà format per:

1. Presidència:

El vicerector o la vicerectora amb competències en investigació.

2. Secretaria:

El director o la directora del Servei de Publicacions.

3. Vocals

El vicerector o la vicerectora amb competències en divulgació científica.

El director o la directora del secretariat amb competències en matèria de publicacions.

El director o la directora del Servei de Biblioteca Universitària (BUA).

El subdirector o la subdirectora de la Unitat de Suport a la Investigació.

Quatre directors o directores de revistes científiques, triats per i entre ells/es, renovats cada quatre anys.

Un tècnic o una tècnica del Servei de Publicacions amb responsabilitats en revistes.

3. Els membres podran delegar l'assistència en altra persona. Quan la naturalesa dels temes que s'hagen de tractar ho aconselle, es podrà requerir la participació d'altres persones, com ara personal tècnic informàtic, investigadors, personal de biblioteca, etc. que hi actuaran amb veu, però sense vot.

4. El Consell Assessor de Revistes es reunirà de manera ordinària, almenys, una vegada cada any. Podrà reunir-se de manera extraordinària a petició de qualsevol membre del Consell. La resta del funcionament es regirà per les normes aplicables als òrgans col·legiats.

Article 18. Competències del Servei de Publicacions de la Universitat d'Alacant

Correspon al Servei de Publicacions en matèria de revistes les funcions següents:

a. Realitzar les gestiones i comunicacions relacionades amb el Centre Nacional Espanyol de l'ISSN.

b. Assessorar en els tràmits i requisits per a la creació d'una nova revista científica o de divulgació d'acord amb aquest reglament.

c. Assumir el cost econòmic, el registre, l'ocupació i l'assignació d'identificadors DOI als continguts editorials de les revistes científiques que siguen aplicables.

d. Assessorar sobre temes d'indexació, circulació i impacte de revistes, com també altres temes d'interès per als editors.

e. Proposar al vicerectorat amb competències d'investigació, que, si escau, recaptarà l'opinió del Consell Assessor de Revistes:

·         La tecnologia de la plataforma institucional de revistes científiques i els permisos d'accés i les condicions d'ús.

·         L'establiment de les pautes sobre l'estructura i la identitat visual institucional i la informació editorial que han d'incorporar els diferents apartats web de la plataforma de revistes a partir de les recomanacions de les entitats d'avaluació.

·         Els elements necessaris que han d'aparèixer en la maquetació dels continguts i orientar sobre les normes d'estil per a la confecció.

Article 19. Competències de la Biblioteca de la Universitat d'Alacant

La Unitat de Suport a la Investigació de la Universitat d'Alacant proporcionarà assessorament a les revistes en temes d'indexació i incorporació al Repositori Institucional de la Universitat d'Alacant (RUA).

Capítol 4. Altres disposicions

Article 20. Disposicions addicionals

Les revistes científiques i de divulgació de la Universitat existents en l'actualitat hauran d'adaptar les seues característiques i funcionament a aquesta normativa en el termini d'un any a partir de la publicació en el Butlletí Oficial de la Universitat d'Alacant.

Article 21. Disposició final. Entrada en vigor

Aquest Reglament entrarà en vigor l'endemà de la seua publiació en el Butlletí Oficial de la Universitat d'Alacant, prèvia aprovació per part del Consell de Govern de la Universitat.





[Carretera Sant Vicent del Raspeig s/n  
03740 Sant Vicent del Raspeig - Alacant  
 Tel. 99 896 2681 - Fax 66 879 9546](https://www.google.es/maps/@91.989825,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12864&trk=tyah&trkInfo=tarId%1S6007968181897%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)